Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (ЕО) № 450/2008 за създаване на Митнически кодекс на Общността (Модернизиран митнически кодекс) по отношение на срока на неговото прилагане /* COM/2013/0193 final - 2013/0104 (COD) */





1.11.2013 Обяснителен меморандум 1. КОНТЕКСТ НА ПРЕДЛОЖЕНИЕТО Регламент (ЕО) № 450/2008 на Европейския парламент и на Съвета от 23 април 2008 г. за създаване на Митнически кодекс на Общността (Модернизиран митнически кодекс)[1] бе приет с цел адаптиране на митническото законодателство, не само за да бъде съобразено с електронната среда за митническата дейност и търговията, но и за да се осигури нормативна уредба за тази среда. Това предостави възможност за основно изменение на митническите правила с цел те да бъдат опростени и по-добре структурирани. Посоченият регламент влезе в сила на 24 юни 2008 г., но в съответствие с член 188, параграф 2 от него той се прилага едва след влизане в сила на разпоредбите за неговото прилагане и не по-късно от 24 юни 2013 г. На 20 февруари 2012 г. Комисията представи на Европейския парламент и на Съвета предложение[2] за регламент за създаване на Митнически кодекс на Съюза под формата на преработка на Регламент (ЕО) № 450/2008, с което последният да бъде отменен и заменен преди предвидената за неговото прилагане дата, поради необходимостта: - да се отложи датата на прилагане на Регламент (ЕО) № 450/2008, за да се даде достатъчно време на администрациите и икономическите субекти да направят необходимите инвестиции и да се осигури постепенното задължително, но реалистично въвеждане на електронните процедури; - да се приведе Регламент (ЕО) № 450/2008 в съответствие с изискванията на Договора от Лисабон по отношение на правомощията, които се предоставят на Комисията да приема делегирани актове или актове за изпълнение, по членове 290 и 291 от Договора за функционирането на Европейския съюз; - да се адаптират някои разпоредби на Регламент (ЕО) № 450/2008, които се оказаха трудни за прилагане. При все това, въпреки че институциите са близо до политическо съгласие относно окончателния текст на регламента, обикновената законодателна процедура за преработка не би могло да бъде завършена навреме за приемане и влизане в сила на преработения регламент преди крайната дата 24 юни 2013 г. Ако предложението не бъде прието, основните неблагоприятни последици ще бъдат следните: - Регламент (ЕО) № 450/2008 ще стане приложим от 24 юни 2013 г., без да са влезли в сила съответните актове на Комисията в подкрепа на приложението му и без необходимите разработки в областта на ИТ, необходими за да се гарантира спазването на принципа на използване на техниките за електронна обработка на данни, предвидени в член 5, параграф 1; - Регламент (ЕИО) № 2913/92 (действащият понастоящем Митнически кодекс на Общността) ще бъде наред с другото отменен, което ще породи правна несигурност относно митническото законодателство, приложимо в настоящия момент, и това ще бъде пречка за поддържане на всеобхватна и последователна правна рамка на Съюза по отношение на митническите въпроси в очакване на приемането на предложението за регламент. По тези причини и като план за действие в извънредни ситуации, за да се предотвратят сериозни затруднения с правната рамка на Съюза по отношение на митническите въпроси, Комисията счита, че крайната дата на прилагане на Регламент (ЕО) № 450/2008, определена в член 188, параграф 2, втора алинея, може да се наложи да бъде отложена, за да се предостави на законодателя достатъчно време за завършване на процеса на приемане на Митническия кодекс на Съюза. Новата дата на прилагане, считана за подходяща за тази цел, е 1.11.2013, 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО Предложението не засяга същността на Регламент (ЕО) № 450/2008, то има за цел единствено отлагането на датата на прилагането му, така че да се вземе под внимание времето, което е абсолютно необходимо на Европейския парламент и Съвета за завършване на законодателната процедура по отмяна и замяна с нов регламент за създаване на Митнически кодекс на Съюза. Следователно не се налага участието на друга страна, освен Европейския парламент и Съвета. Не е необходима и оценка на въздействието. 3. ПРАВНИ ЕЛЕМЕНТИ НА ПРЕДЛОЖЕНИЕТО Предложението се състои в изменение на член 188, параграф 2, втора алинея от Регламент (ЕО) № 450/2008, за да се замени датата 24 юни 2013 г. с датата 1.11.2013. Правните основания са същите като залегналите в изменения регламент, като надлежно се вземе предвид обаче Договорът от Лисабон: членове 33, 114 и 207 от Договора за функционирането на Европейския съюз (ДФЕС). Поради факта, че с него се урежда приемането на незаконодателни актове, член 31 от ДФЕС вече не може да бъде правно основание за законодателен акт като предложения регламент. Такова позоваване във всеки случай не се изисква, като се има предвид обхватът и съдържанието на посочения регламент. 4. ОТРАЖЕНИЕ ВЪРХУ БЮДЖЕТА Няма 5. НЕЗАДЪЛЖИТЕЛНИ ЕЛЕМЕНТИ Няма 2013/0104 (COD) Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (ЕО) № 450/2008 за създаване на Митнически кодекс на Общността (Модернизиран митнически кодекс) по отношение на срока на неговото прилагане ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ, като взеха предвид Договора за функционирането на Европейския съюз, и по-специално членове 33, 114 и 207 от него, като взеха предвид предложението на Европейската комисия, след предаване на проекта на законодателния акт на националните парламенти, като взеха предвид становището на Европейския икономически и социален комитет[3], в съответствие с обикновената законодателна процедура, като имат предвид, че: (1) Регламент (ЕО) № 450/2008 на Европейския парламент и на Съвета от 23 април 2008 г. за създаване на Митнически кодекс на Общността (Модернизиран митнически кодекс)[4] влезе в сила на 24 юни 2008 г., но в съответствие с член 188, параграф 2 от него се прилага едва след влизане в сила на разпоредбите за прилагане и не по-късно от 24 юни 2013 г.. Регламент (ЕО) № 450/2008 е предназначен да замени Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността[5]. (2) На 20 февруари 2012 г. Комисията представи на Европейския парламент и на Съвета предложение[6] за регламент за създаване на Митнически кодекс на Съюза под формата на преработка на Регламент (ЕО) № 450/2008, с което последният да бъде заменен преди крайния срок на неговото прилагане. Обикновената законодателна процедура обаче не можа да приключи навреме за приемане на предложения регламент и следователно той не може да влезе в сила преди крайната дата 24 юни 2013 г. Като последица от това, при отсъствие на коригиращо законодателно действие, Регламент (ЕО) № 450/2008 ще се прилага към тази дата, а Регламент (ЕИО) № 2913/92 на Съвета ще бъде отменен. Това ще породи правна несигурност относно митническото законодателство, приложимо в този момент, и ще бъде пречка за поддържане на всеобхватна и последователна правна рамка на Съюза по отношение на митническите въпроси в очакване на приемането на предложението за регламент. (3) За да се предотвратят такива сериозни затруднения в областта на митническото законодателство на Съюза и за да се предостави на законодателя достатъчно време за завършване на процеса на приемане на Митнически кодекс на Съюза, крайната дата на прилагане на Регламент (ЕО) № 450/2008, предвидена в член 188, параграф 2, втора алинея от него, следва да бъде отложена. Новата дата на прилагане, считана за целесъобразна, е 1.11.2013, ПРИЕХА НАСТОЯЩИЯ РЕГЛАМЕНТ: Член 1 В член 188, параграф 2, втора алинея от Регламент (ЕО) № 450/2008 датата „24 юни 2013 г.“ се заменя с „1.11.2013“. Член 2 Настоящият регламент влиза в сила в деня след публикуването му в Официален вестник на Европейския съюз. Настоящият регламент е задължителен в своята цялост и се прилага пряко във всички държави членки. Съставено в Брюксел на […] година. За Европейския парламент За Съвета Председател Председател [1] OВ L 145, 4.6.2008 г., стр. 1. [2] COM (2012)64 окончателен. [3] OВ C […], […] г., стр. […]. [4] OВ L 145, 4.6.2008 г., стр. 1. [5] OВ L 302, 19.10.1992 г., стр. 1. [6] COM (2012)64 окончателен.